มุมมองของผู้จัดการกองทุน B-CHINE-EQ ต่อเศรษฐกิจจีนเป็นอย่างไรบ้าง
มุมมองของผู้จัดการกองทุน B-CHINE-EQ ต่อเศรษฐกิจจีน

ค่อนข้างเป็นบวก โดยนโยบาย Zero COVID อยู่ระหว่างการพิจารณาผ่อนคลายบางส่วน เพื่อให้สอดคล้องกับการกระตุ้นเศรษฐกิจของรัฐบาล และธนาคารกลางจีน โดยจีนได้ออกแนวปฏิบัติ 20 ข้อ เพื่อทยอยผ่อนคลายนโยบาย Zero COVID ซึ่งนโยบาย Zero COVID ที่มีอยู่แต่เดิมทำให้บรรยากาศด้านเศรษฐกิจและสภาพความเป็นอยู่ค่อนข้างเป็นลบ อาทิ คนจีนไม่จับจ่ายใช้สอย และสิ้นหวังด้านเศรษฐกิจ

ภาคอสังหาริมทรัพย์น่าจะค่อย ๆ ฟื้นตัวเช่นเดียวกัน โดยเข้าสู่ภาวะผ่อนคลายมากขึ้น ซึ่งรัฐบาลจีนได้ออกมาตรการกระตุ้นทั้งหมด 16 มาตรการ เช่น การส่งเสริมการออกหุ้นกู้สำหรับบริษัทอสังหาริมทรัพย์ การส่งเสริมการปล่อยกู้ให้บริษัทอสังหาริมทรัพย์ที่มีคุณภาพ เพื่อสร้างและส่งมอบให้ลูกค้าได้ตามเป้าหมาย การสนับสนุนการควบรวมระหว่างบริษัทอสังหาริมทรัพย์ การส่งเสริมการเจรจาหากมีการผิดนัดชำระหนี้ การผ่อนคลายหลักเกณฑ์การปล่อยสินเชื่อให้กับบริษัทอสังหาริมทรัพย์ และการช่วยเหลือทางการเงินของบริษัทปล่อยอสังหาริมทรัพย์ให้เช่า ซึ่งการสนับสนุนภาคอสังหาริมทรัพย์ และบริษัทที่มีคุณภาพนี้ (ซึ่งมีความสำคัญกว่า 30% ของ GDP) น่าจะช่วยให้เศรษฐกิจจีนสามารถฟื้นตัวได้อย่างมีเสถียรภาพ

นอกจากนี้ ธนาคารกลางจีนยังได้อัดฉีดสภาพคล่องเข้าสู่ระบบการเงินจีนอย่างต่อเนื่อง ในรูปแบบต่าง ๆ เช่น การลดอัตราการกันสำรองของธนาคารพาณิชย์ ซึ่งทาง BBLAM มองว่าธนาคารกลางจีนยังมีอีกหลายเครื่องมือในการกระตุ้นเศรษฐกิจ เนื่องจากเงินเฟ้อยังอยู่ในระดับต่ำ ทำให้สามารถยังกระตุ้นเศรษฐกิจผ่านการลดอัตราดอกเบี้ยนโยบาย หรือส่งเสริมการปล่อยสินเชื่อได้อีก
ตลาดการเงิน & ผลิตภัณฑ์และบริการทางการเงิน